
Nestlé Malaysia Kekalkan Momentum Pertumbuhan pada S3 2026
Permintaan domestik kekal berdaya tahan serta inisiatif komersial dan penjenamaan yang berfokus memacu peningkatan jualan dan keuntungan 

Nestlé Malaysia mengekalkan momentum positif pada suku ketiga berakhir 30 September 2026 (S3 2026), dengan mencatatkan perolehan RM1.86 bilion, iaitu kenaikan 5.3% berbanding suku tahun yang sama pada 2025. Pertumbuhan dipacu oleh permintaan domestik yang kekal berdaya tahan dalam kategori produk utama, disokong oleh inovasi berterusan dan pelaksanaan komersial yang berkesan, manakala permintaan bagi produk Halal buatan Malaysia keluaran Syarikat tetap konsisten merentasi pasaran-pasaran eksport. 

Bagi S3 2026, Untung Sebelum Cukai meningkat kepada RM263.1 juta, manakala Untung Selepas Cukai naik kepada RM197.5 juta. Peningkatan ini disebabkan oleh jualan lebih tinggi, kos komoditi yang lebih sederhana dan tumpuan berterusan terhadap kecekapan operasi dan inisiatif pendigitalan. Pada suku tahun yang dilaporkan, Syarikat terus melabur dalam jenama-jenama terasnya menerusi inovasi, pembinaan jenama dan pelaksanaan di tempat jualan yang kukuh, membuktikan bahawa produknya relevan kepada pengguna dalam pelbagai keadaan dan sebab penggunaan. Ini termasuk edisi terbaharu kempen utama Gaji Seumur Hidup Nestlé, yang menghimpunkan pelbagai jenama daripada portfolio Syarikat, yang seterusnya mengukuhkan keterlibatan rakyat Malaysia. 

Untuk tempoh sembilan bulan pertama yang berakhir 30 September 2026, perolehan meningkat sebanyak 6.7% kepada RM5.55 bilion, dipacu terutamanya oleh jualan domestik yang lebih kukuh.  Untung Sebelum Cukai dan Untung Selepas Cukai masing-masing meningkat kepada RM740.7 juta dan RM557.6 juta. Prestasi bagi tempoh dilaporkan sehingga ini mencerminkan keupayaan Syarikat untuk mengimbangkan pertumbuhan dengan pengurusan kewangan berdisiplin, sambil mengekalkan pelaburan dalam jenama dan mengukuhkan daya saing operasinya. 

Sejajar dengan komitmen Syarikat untuk menjana pulangan mampan kepada pemegang saham, Lembaga Pengarah telah mengisytiharkan dividen interim kedua sebanyak RM0.80 sesaham bagi tahun kewangan berakhir 31 Disember 2026.

En. Juan Aranols, Ketua Pegawai Eksekutif Nestlé Malaysia, berkata, “Prestasi kami pada sembilan bulan pertama mencerminkan permintaan berterusan pengguna terhadap jenama-jenama kami yang dipercayai, serta usaha berdisiplin dan berkualiti tinggi oleh seluruh pasukan kami. Memandangkan pengguna terus bijak memilih, kami mengekalkan tumpuan menyediakan kualiti, khasiat pemakanan, kemudahan dan nilai, disokong oleh inovasi dan pelaburan berterusan dalam jenama dan operasi kami.” 

“Dengan operasi pengeluaran kukuh dan produk bersijil Halal 100% yang dibuat di Malaysia untuk rakyat Malaysia, oleh rakyat Malaysia, kami telah menjalin hubungan erat dengan pengguna dan komuniti di tempat kami berkhidmat. Kekuatan asas ini menjadi tunggak dalam usaha kami mengembangkan perniagaan dan mencipta nilai dalam jangka panjang.”

Sebagai sebahagian daripada pendekatan Menjana Nilai Bersama, Nestlé Malaysia terus memanfaatkan skala, kepakaran dan kerjasama untuk mencetus impak positif malah yang tidak terbatas kepada operasi perniagaannya. Dengan menyokong peladang menerusi program Farmer Connect, mengukuhkan proses pemerolehan tempatan, menggiatkan kitaran dan pengawasan alam sekitar dan melabur dalam kesejahteraan komuniti, Syarikat membantu membina sistem makanan yang lebih berdaya tahan dan masa depan lebih lestari sambil mencipta nilai jangka panjang bagi insan, komuniti dan bumi.

Tinjauan
En. Aranols menambah, “Kami kekal yakin dengan prospek yang kukuh bagi keseluruhan tahun 2026. Melangkah ke suku keempat, yang akan berhadapan dengan asas perbandingan yang lebih tinggi berbanding tempoh yang sangat kukuh pada tahun 2025, tumpuan kami adalah untuk mengekalkan pertumbuhan dengan terus memahami keperluan dan pilihan pelanggan, memperkemas pelaksanaan merentasi saluran serta memperluaskan jangkauan jenama-jenama kami dalam pelbagai momen penggunaan. Walaupun persekitaran operasi kekal dinamik, pelaburan dalam pendigitalan, automasi dan produktiviti akan membantu kami beroperasi dengan lebih cekap serta bertindak balas dengan lebih pantas dan tangkas. Berbekalkan keupayaan pengeluaran tempatan, rangkaian pengedaran luas serta komitmen tinggi pasukan kami, usaha-usaha ini akan terus memperkukuh daya saing dan meletakkan kami pada kedudukan yang baik untuk mencapai pertumbuhan mampan dalam jangka panjang.” 


###


Mengenai Nestlé Malaysia: Menjana Khasiat kepada Rakyat Malaysia sejak Lebih Satu Abad

Sejak tahun 1912, Nestlé telah menjana khasiat kepada rakyat Malaysia dan membina kepercayaan mereka melalui jenama dan produk berkualiti kami. Kami menyumbang kepada keselamatan makanan serta kepada kesihatan dan kesejahteraan Rakyat melalui jenama yang dipercayai dan komitmen jangka panjang kepada negara dalam bentuk pelaburan, pekerjaan, dan pelbagai inisiatif yang meningkatkan komuniti tempatan. Hari ini, kami mengendalikan enam kilang, dengan lebih daripada 5,000 pekerja rakyat Malaysia. Kami komited menghasilkan produk yang disahkan halal, berkhasiat, dan berkualiti tinggi dengan kelestarian sebagai teras amalan perniagaan kami – buatan Malaysia, untuk rakyat Malaysia.
 
Sebagai pengeluar makanan dan minuman terbesar di dunia, dengan ibu pejabat yang berpusat di Switzerland, Nestlé beroperasi di lebih 180 negara. Dengan mempunyai tenaga kerja lebih daripada 270,000 yang berdedikasi, kami didorong oleh matlamat untuk meneroka potensi makanan, meningkatkan kualiti hidup untuk semua, baik hari ini mahupun untuk generasi akan datang. Komitmen kami terhadap nutrisi, kesihatan, dan kesejahteraan membentuk prestasi kami, memastikan kami kekal menunaikan janji, iaitu menawarkan GOOD FOOD, GOOD LIFE kepada semua.

Untuk mengetahui lebih lanjut tentang perjalanan kami menjana khasiat rakyat Malaysia lebih seabad, sila layari laman web kami di https://www.Nestlé.com.my/ask-Nestlé/we-are-Nestlé.

